Wêreldbeker: Iere bederf Bokke se SondagIreland se James Ryan van die bal in die lynstaan (22 September 2019) (Foto: AP Photo/Christophe Ena) Die Springbokke wou juis ŉ wedstryd teen Ierland in die kwarteindronde van vanjaar se Wêreldbeker-rugbytoernooi vermy, maar van dié planne het daar dadels van gekom. Nadat die Bokke Saterdag in Jokohama met 23-13 deur die All Blacks in hul groepwedstryd in Groep B geklop is, het Rassie Erasmus-hulle sekerlik duime vasgehou dat Skotland Sondag, ook in Jokohama, die Iere kon verras in hul kragmeting in Groep C. Maar nadat die Iere die Skotte met 27-3 gewurg het, wag hulle nou na alle waarskynlikheid op die Bokke in die kwarteind, terwyl die veel swakker Skotte die All Blacks sal pak. Die Iere was rustyd met 19-3 voor en volg dieselfde bloudruk as Erasmus-hulle. Beheer sake voorlangs en gebruik ŉ skoppende skakelpaar, Conor Murray en Johnny Sexton, om al die toutjies te trek. Die Bokke se voorspelers is in staat om hul man teen die Iere te staan, maar kan Faf de Klerk en Handré Pollard met die Iere se Conor/Murray-kombinasie saamgesels? Die Iere maak ook die spel stadig, hulle maak ook van opskietverdediging gebruik, hulle binnesenter Bundee Aklee dons netsoos Damian de Allende ook met elke bal in en hulle het, netsoos die Bokke, vinnige het vaardige buiteagterspelers om munt uit die teenstanders se foute te slaan. En dan gedy hulle ook nog as dit sou reën. * Punte; Ierland: 27 (19): Driee: James Ryan, Rory Best, Tadhg Furlong, Andrew Conway. Doelskoppe: Johnny Sexton, Conor Murray. Strafdoel: Jack Carty. Skotland 3 (3): Strafdoel: Greg Laidlaw. England se Luke Cowan-Dickie (22 September 2019) (Foto: Naoya Osato/Kyodo News via AP) Engeland het in Saporro nie gelyk soos ŉ span wat die Webb Ellis-trofee omhoog kan hou nie nadat hulle Tonga met 35-3 geklop het nadat die Rose met rustyd net met 18-3 voor was. Dis dieselfde Tonga-span wat slegs ŉ week of wat gelede met 92-7 deur die All Blacks oorrompel is. Dit was wel waardevolle wedstrydoefening vir die Rose, hulle kon aan Japanse toestande gewoond raak, maar hulle kon eers drie minute voor die einde ’n bonuspunt drie druk, terwyl hulle ook 13 hanteerfoute begaan het. Maar hulle het nie van hul wedstrydplan afgewyk nie en dit was dalk net die regte medisyne waarop die afrigter, Eddie Jones, gewag het. Nou weet die spelers wat om vorentoe toe verwag, waarop hulle kan en moet verbeter en of daar ander spelers in die groep is wat na vore kan tree * Punte: Engeland 35 (18): Drieë: Manu Tuilagi (2), Jamie George, Luke Cowan-Dickie. Doelskoppe: Owen Farrell (3). Strafdoele: Farrel (3). Tonga 3 (3): Strafdoel: Sonatane Takulua. Namibië se Damian Stevens (22 September 2019) (Foto: Yuki Sato/Kyodo News via AP) In Sondag se eerste wedstryd in Higoshioka het Italië vir Namibië met 47-22 geklop, maar die Namibiërs het baie vriende gemaak. Ja, hulle het geen kans om die uitkloprondes te haal nie, maar die passie waarmee hulle gespeel het en die feit dat hulle nooit gaan lê het nie, het die ondersteuners opgewonde gemaak en hulle toegejuig. Hou maar dop, die agente in Suid-Afrika (en in Europa) gaan die tjekboeke vir veral die vleuel Chad Plato uithaal, want dié man het vaart en durf. * Punte: Italië 47 (21): Drieë: Strafdrie (7 punte), Tommaso Allan, Tito Tebaldi, Edoardo Padovani, Carlo Canna, Jake Polledri, Matteo Minozzi. Doelskoppe: Allan (3), Carlo Canna (2). Namibië: 22 (7): Drieë: Damian Stevens, JC Greyling, Chad Plato. Doelskoppe: Cliven Loubser (2). Strafdoel: Loubser.